text: Ny storm kan ramme Danmark på store rejsedag
  13 december 2013 kl. 06.24
  En amerikansk prognose viser, at fredagen før juleaften kan vise sig at blive aldeles stormfuld
  Ifølge TV2s vejrvært Peter Tanev, viser den amerikanske vejrprognose, at en af julens helt store rejsedage kan blive en særdeles stormfuld en af slagsen. Det skriver BT.
  - Jeg vil vurdere, at der er 20 pct. risiko for, at der kommer storm næste fredag, siger Peter Tanev til BT.
  Tidligere har TV2 forudset at en eventuel storm kunne bringe sne med sig, men den mulighed ligger for tiden ikke i kortene. Dertil er det aktuelle vintervejr for mildt. Om en eventuel storm når samme niveau som årets hidtil voldsomste er på nuværende tidspunkt for svært at vurdere, forklarer Peter Tanev
  - Det er altid usikkert, når det er så langt ude i fremtiden. Men det er bestemt noget, vi holder øje med, siger Peter Tanev
  Her 11 dage inden juleaften fortæller DMI, at der i dag bliver skyet og diset med regn af og til. Temperaturen vil komme til at ligge mellem fem og otte grader med en svag til jævn vind fra sydvest.
  På Rømø efterlod stormen Bodil mange af øens diger i en dårlig forfatning. Skal de være klar til en ny storm i næste uge, så skal der handles nu
  - Der skal hurtigst muligt gøres noget ved diget, ellers så går det helt galt. Kommer der ligeså meget vand, som der gjorde ved Bodil, så kommer vandet til at gå lige igennem og oversvømme både golfbanen og sommerhusene bagved, siger Christian Krog, Digegreve på Rømø
  